Source: http://rup.ee/pluss/e-ajakiri/04-31-2017/kaebetahtaeg
Timestamp: 2018-04-21 04:04:59+00:00
Document Index: 2260700

Matched Legal Cases: ['Kohus ', 'kohus ', 'kohus ', '§ 1', '§ 17', '§ 71', '§ 71', 'Riigikohus ']

Kaebetähtaeg - Pluss
https://www.riigikohus.ee/et/lahendid?asjaNr=3-16-519
Riigikohtu 30.08.2017 lahend nr 3-16-519
Kohus mõistis kahju tekitanud isikud süüdi ja määras kaebajate kasuks hüvitise, mida ei õnnestunud täitemenetluses sisse nõuda. Kaebajad leidsid, et Finantsinspektsioon ei teostanud nõuetekohaselt järelevalvet kahju tekitanud isikute üle. Kaebajad esitasid seetõttu Finantsinspektsioonile kahju hüvitamise taotluse. Finantsinspektsioon jättis taotluse rahuldamata. Kaebajad esitasid kaebuse halduskohtule. Finantsinspektsioon esitas halduskohtule taotluse kaebuse läbi vaatamata jätmiseks või menetluse lõpetamiseks, mille kohus jättis rahuldamata. Finantsinspektsioon esitas määruskaebuse ringkonnakohtule, mille kohus jättis osaliselt läbi vaatamata ja osaliselt rahuldamata. Finantsinspektsioon esitas määruskaebuse Riigikohtule.
1. Tegemist on avaliku võimu volituste rakendamisel tekitatud kahju hüvitamise nõudega, mida riigivastutuse seaduse (RVastS) § 1 lg 1 järgi reguleerib RVastS. Nõude eduväljavaate tuvastamine toimub asja sisulise läbivaatamise käigus.
2. Nii vastustaja kui kohtu poole pöördumise ajaks oli möödas RVastS § 17 lg-st 3 tulenev kolmeaastane nõude esitamise tähtaeg, mistõttu on kaebus esitatud kaebetähtaega ületades.
3. Tähtaja kulgema hakkamine ei sõltu sellest, kas kannatanu teab kahju täpset ulatust ning seda, kas kahju on võimalik sisse nõuda muude isikute vastu nõuete esitamise ja täitmisega. Seega ei saa määravaks pidada, et vastustaja vastu esitatava nõude ulatus ei selgunud enne kriminaalasjas kohtuotsuse jõustumist ning täitemenetluse alustamist.
4. Halduskohtumenetluse seadustiku (HKMS) § 71 lg 1 võimaldab mõjuval põhjusel kaebetähtaja ennistamist. Kaebajad on selgitanud kahjunõude esitamise aega vajadusega oodata ära kriminaalmenetluses kohtuotsuse jõustumine ning täitemenetluse tulemuslikkus, mida ei saa pidada mõjuvaks põhjuseks HKMS § 71 lg 1 mõttes.
Riigikohus rahuldas määruskaebuse, tühistas osaliselt ringkonnakohtu määruse resolutsiooni ja lõpetas asjas menetluse.